
    R E P U B L I K A  H R V A T S K A
 KRAPINSKO-ZAGORSKA ŽUPANIJA
              OPĆINA PETROVSKO 
                OPĆINSKO VIJEĆE
KLASA: ……………………….
URBROJ: ………………………
Petrovsko, ………………. 2026.


Na temelju članka 73. st. 1. Zakona o rodiljnim i roditeljskim potporama („Narodne novine“ broj 152/22, 34/25) i čl. 15. Statuta Općine Petrovsko (Službeni glasnik Krapinsko- zagorske županije br. 21/21), Općinsko vijeće Općine Petrovsko na svojoj 13. sjednici održanoj dana …… 2026. godine, donijelo je


ODLUKU O JEDNOKRATNOJ POMOĆI ZA NOVOROĐENČAD I SUFINANCIRANJE TROŠKOVA PRIKUPLJANJA I ZBRINJAVANJA PELENA NA PODRUČJU OPĆINE PETROVSKO


Članak 1.

Ovom Odlukom određuju se iznosi jednokratne novčane pomoći za novorođenčad i sufinanciranje troškova prikupljanja i zbrinjavanja pelena na području Općine Petrovsko. 

Članak 2.

(1) Iznosi jednokratne novčane pomoći za novorođenu djecu rođenu zaključno s danom 31. prosinca 2026. iznose kako slijedi:
- za prvo novorođeno dijete 265,45 EUR
- za drugo novorođeno dijete 398,17 EUR
- za treće i svako daljnje 663,61 EUR

(2) Iznosi jednokratne novčane pomoći za novorođenu djecu rođenu od 1. siječnja 2027. godine nadalje iznose kako slijedi:
- za prvo novorođeno dijete 400,00 EUR
- za drugo novorođeno dijete 432,00 EUR
- za treće i svako daljnje 700,00 EUR

(3) Iznosi iz st. 1. i 2. ovog članka isplaćuju se isključivo u novcu, a uz uvjet da novorođeno dijete i roditelji/samohrani roditelj, imaju prebivalište na području Općine Petrovsko, sukladno uvjetima propisanim ovom Odlukom.

Članak 3.

(1) Sufinanciranje troškova prikupljanja i zbrinjavanja pelena na području Općine Petrovsko se odnosi na djecu do 3. godine života koja imaju prebivalište na području Općine Petrovsko te na osobe koje iz zdravstvenih razloga koriste pelene, a koje imaju prebivalište na području Općine Petrovsko.
(2) Sufinanciranje troškova prikupljanja i zbrinjavanja pelena na području Općine Petrovsko provodi se tako da podnositelj zahtjeva nakon izdavanja rješenja u trgovačkom društvu „Krakom“ d.o.o., Ulica Ljudevita Gaja 20, Krapina, kvartalno preuzme odobrenu količinu vreća – 2 vreće mjesečno.
(3) Vreće se prikupljaju prema rasporedu odvoza miješanog komunalnog otpada ili se mogu odložiti na reciklažnom dvorištu.
(4) Krakom d.o.o. dostaviti će Općini Petrovsko račun za sufinanciranja troškova prikupljanja i zbrinjavanja pelena.

Članak 4.

(1) Postupak za ostvarivanje prava iz ove Odluke pokreće se na zahtjev stranke ili po službenoj dužnosti.
(2) Zahtjev se predaje Jedinstvenom upravnom odjelu Općine Petrovsko, a za ostvarenje prava na jednokratnu novčanu pomoć za novorođenu djecu podnositelji zahtjeva dužni su uz zahtjev priložiti:
- izvadak iz Matice rođenih za novorođeno dijete
- rodni list novorođenog djeteta
- domovnicu novorođenog djeteta
- potvrdu o prijavi prebivališta za novorođeno dijete
- rodni list za svako ranije rođeno dijete
- uvjerenje o prebivalištu/osobne iskaznice za roditelje djeteta
(3) Za sufinanciranje troškova prikupljanja i zbrinjavanja pelena podnositelji zahtjeva
            dužni su uz zahtjev priložiti:
            - presliku osobne iskaznice
            - rodni list djeteta
            - potvrdu liječnika o potrebi korištenja pelena iz zdravstvenih razloga
(4) Podnositelji zahtjeva svu dokumentaciju koja je navedena na službenim obrascima Općine Petrovsko mogu preuzeti u Općini Petrovsko ili na web stranicama Općine Petrovsko. 
(5) Za točnost podataka navedenih u zahtjevu za ostvarivanje prava iz ove Odluke podnositelj odgovara materijalno i kazneno.

Članak 5.

Poslove u vezi s ostvarivanjem prava propisanih ovom Odlukom obavlja Jedinstveni upravni odjel Općine Petrovsko samostalno ili u suradnji s ostalim nadležnim tijelima. Poslove ili dio poslova u vezi s ostvarivanjem prava utvrđenih ovom Odlukom, odnosno pružanje usluga ili dijela usluga korisnicima prava iz ove Odluke, Općina Petrovsko može povjeriti i nekoj drugoj pravnoj ili fizičkoj osobi.

Članak 6.

Jedinstveni upravni odjel Općine Petrovsko će izvršiti uvid u dostavljenu dokumentaciju, po službenoj dužnosti provjeriti činjenice navedene u zahtjevu i predanoj dokumentaciji, a zatim odlučiti o osnovanosti zahtjeva podnositelja i donijeti rješenje




Članak 7.

(1) Prvostupanjsko rješenje iz prethodnog članka donosi se u zakonskom roku. Rješenje se dostavlja korisniku i/ili davatelju usluge.
(2)  Protiv rješenja iz stavka 1. ovog članka može se izjaviti žalba nadležnom upravnom tijelu Krapinsko-zagorske županije. 
(3) Žalba ne odgađa izvršenje rješenja.

Članak 8.

(1) Tijekom ostvarivanja pojedinog prava iz ove Odluke, korisnik je dužan, u roku od 8 dana obavijestiti Jedinstveni upravni odjel Općine Petrovsko o svakoj promjeni, odnosno novonastaloj činjenici za koju sazna te pretpostavi da mogu utjecati na ostvarivanje prava propisanih ovom Odlukom.
(2) Ako se promijene okolnosti o kojima ovisi ostvarivanje pojedinog prava Jedinstveni upravni odjel će donijeti novo rješenje ili ukinuti pravo iz ove Odluke.

Članak 9.

(1) Tijelo koje je izdalo rješenje o priznavanju prava iz ove Odluke ima pravo nadzirati da li se sredstva odobrena za ostvarivanje prava sukladno odredbama ove Odluke koriste u svrhu za koju su namijenjena.
(2) U slučajevima kada se sredstva odobrena za priznavanje određenih prava iz ove Odluke ne koriste u svrhu za koju su namijenjena, ukinut će se odlukom Jedinstvenog upravnog odjela Općine Petrovsko.

Članak 10.

(1) Općina je dužna pratiti ostvarenje prava iz ove Odluke, na propisan način voditi evidenciju i dokumentaciju o ostvarivanju prava ili pomoći, te o tome obavještavati u zakonskom roku nadležna tijela Županije i Republike Hrvatske.

Članak 11.

(1) Ukoliko zbog smanjenog ostvarivanja proračunskih prihoda nema dovoljno sredstava za isplatu pomoći i potpora utvrđenih ovom Odlukom, općinski načelnik će, na prijedlog Jedinstvenog upravnog odjela, privremeno obustaviti isplatu istih ili odobriti isplatu u umanjenom iznosu, razmjerno postotku ostvarivanja proračunskih prihoda, a ako prihodi budu trajno smanjeni donijet će novu Odluku.

Članak 12.

(1) Stupanjem na snagu ove Odluke prestaje važiti Odluka o jednokratnoj pomoći za novorođenčad i sufinanciranju troškova prikupljanja i zbrinjavanja pelena na području Općine Petrovsko („Službeni glasnik Krapinsko-zagorske županije“, broj 20/25).
(2) Ova odluka stupa na snagu osmi dan od dana objave u “Službenom glasniku Krapinsko-zagorske županije.”




PREDSJEDNIK OPĆINSKOG VIJEĆA	OPĆINE PETROVSKO
Davor Bešenski





OBRAZLOŽENJE

1. PRAVNI TEMELJ ZA DONOŠENJE AKTA
Materijalno pravni temelj za donošenje akta proizlazi iz čl. 73. st. 1. Zakona o rodiljnim i roditeljskim potporama („Narodne novine“ broj 152/22, 34/25) kojim je propisano da Općina kao jedinica lokalne samouprave, općim aktima predstavničkog tijela može propisati način i uvjete za ostvarivanje prava roditelja i s njima izjednačenih osoba na novčanu pomoć u većem opsegu od propisanog ovim Zakonom ili pružanje pomoći u naravi, te čl. 19. st.1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20), dok ovlast Općinskog vijeća za donošenje predmetnog općeg akta proizlazi iz odredbe članka 15. Statuta Općine Petrovsko („Službeni glasnik Krapinsko-zagorske županije“ broj 21/21). 

2. PRIKAZ STANJA I RAZLOZI ZA DONOŠENJE AKTA
Općina Petrovsko u okviru svojih ovlasti provodi mjere usmjerene na poticanje pronatalitetne politike, podršku roditeljima i stvaranje povoljnijih uvjeta za podizanje i odgoj djece na području Općine.
S ciljem nastavka provođenja mjera potpore roditeljima i dodatnog unaprjeđenja demografskih mjera na području Općine Petrovsko, ovom se Odlukom utvrđuju novi, viši iznosi jednokratne novčane pomoći za djecu rođenu od 1. siječnja 2027. godine.
Donošenjem nove Odluke osigurava se kontinuitet postojećih prava za djecu rođenu do 31. prosinca 2026. godine, uz istodobno povećanje iznosa pomoći za djecu rođenu od 1. siječnja 2027. godine.
Povećanjem iznosa jednokratne novčane pomoći Općina Petrovsko nastoji dodatno financijski podržati roditelje novorođene djece te pridonijeti stvaranju povoljnijih uvjeta za život i podizanje djece na području Općine.
Osim jednokratne novčane pomoći za novorođenčad, ovom Odlukom nastavlja se i mjera sufinanciranja troškova prikupljanja i zbrinjavanja pelena, čime se roditeljima i drugim korisnicima olakšavaju troškovi povezani s njegom djece i osoba koje iz zdravstvenih razloga koriste pelene.
Slijedom navedenog, donošenjem nove Odluke uređuju se prava, uvjeti i način njihovog ostvarivanja na području Općine Petrovsko, osigurava kontinuitet postojećih mjera te se utvrđuju povećani iznosi jednokratne novčane pomoći za novorođenu djecu rođenu od 1. siječnja 2027. godine.

3. PRIJEDLOG AKTA
Tekst nacrta Odluke dostavlja se u privitku.

